കോവിഡ് വാര്ത്ത ആദ്യമായി പുറത്തുവിട്ട മാധ്യമ പ്രവര്ത്തക മരണത്തിന്റെ വക്കില് ബെയ്ജിങ്: വുഹാനില് കോവിഡ് പൊട്ടിപ്പുറപ്പെട്ടതിനെക്കുറിച്ച് ആദ്യമായി റിപ്പോര്ട്ട് ചെയ്തതിന് ചൈനീസ് ഭരണകൂടം തടവിലാക്കിയ മാധ്യമ പ്രവര്ത്തക ചാങ് ചാന് മരണത്തിന്റെ വക്കിലെന്ന് കുടുംബം.കോവിഡിനെക്കുറിച്ചുളള ഏറ്റവും പുതിയ അപ്ഡേറ്റുകള് ഇവിടെ വായിക്കൂ ജയിലില് നിരാഹാര സമരം തുടരുന്ന ചാങ്ങിനെ മോചിപ്പിക്കാനായി അന്താരാഷ്ട്ര സമൂഹം അടിയന്തരമായി ഇടപെടണമെന്ന് സഹോദരന് ചാങ് ചു ട്വിറ്ററില് കുറിച്ചു. ചാങ്ങിന്റെ ഭാരം വല്ലാതെ കുറഞ്ഞിട്ടുണ്ട്. ആരോഗ്യ നില വളരെ മോശമാണ്. വരുന്ന കഠിനമായ ശൈത്യ കാലത്തെ അവര് അതിജീവിച്ചേക്കില്ല സഹോദരന് ട്വിറ്ററിലൂടെ വ്യക്തമാക്കി. കഴിഞ്ഞ വര്ഷം ജനുവരിയിലാണ് വുഹാന് നഗരത്തില് അജ്ഞാതമായ വൈറല് ന്യുമോണിയ രോഗം പടര്ന്നു പിടിക്കുന്നതായി സിറ്റിസണ് ജേണലിസ്റ്റായ ചാങ് ചാന് റിപ്പോര്ട്ട് ചെയ്യുന്നത്. സാമൂഹിക മാധ്യമങ്ങളിലൂടെ പങ്കുവെക്കപ്പെട്ട ചാങ്ങിന്റെ തത്സമയ റിപ്പോര്ട്ടുകളും ലേഖനങ്ങളും ആഗോളതലത്തില് ശ്രദ്ധിക്കപ്പെട്ടു. പിന്നാലെ അറസ്റ്റിലായ ചാങ്ങിനെ തെറ്റായ വിവരങ്ങള് പ്രചരിപ്പിക്കാന് ശ്രമിച്ചതായി ആരോപിച്ച് കോടതി നാലു വര്ഷം തടവു ശിക്ഷക്ക് വിധിച്ചു. ജയിലില് നിരാഹാര സമരത്തിലായിരുന്ന ചാങ്ങിന് മൂക്കില് ഘടിപ്പിച്ച ട്യൂബിലൂടെ ബലം പ്രയോഗിച്ച് ഭക്ഷണം നല്കിയാണ് ജീവന് നിലനിര്ത്തുന്നത്.